6. ข้อพิพาททางกฎหมาย

ข้อพิพาททางกฎหมายที่ ปตท. เป็นคู่ความหรือคู่กรณี
ซึ่งเป็นคดีหรือข้อพิพาทที่ยังไม่สิ้นสุดและเป็นคดีที่อาจมีผลกระทบต่อการดำเนินธุรกิจของ ปตท.
อย่างมีนัยสำคัญ และเป็นคดีที่มิได้เกิดจากการประกอบธุรกิจโดยปกติ ณ วันที่ 3 มีนาคม 2553
มีรายละเอียดดังนี้

บริษัท ปตท. จำกัด (มหาชน) และบริษัท ท่อส่งปิโตรเลียมไทย จำกัด
ถูกฟ้องเรียกค่าทดแทนการวางท่อน้ำมันผ่านที่ดินเอกชน

กรณี ปตท.และบริษัท ท่อส่งปิโตรเลียมไทย จำกัด มีโครงการวางท่อน้ำมัน ศรีราชา - สระบุรี
ผ่านที่ดินเอกชน
โดยชำระค่าทดแทนให้แก่เจ้าของที่ดินตามพระราชบัญญัติการปิโตรเลียมแห่งประเทศไทย พ.ศ.
2521 ซึ่งในรายห้างหุ้นส่วนจำกัด
สุสวาสกับพวก ปตท.กำหนดค่าทดแทนให้ 2 ล้านบาท ห้างฯ
กับพวกไม่พอใจจึงได้ยื่นข้อพิพาทต่อสถาบันอนุญาโตตุลาการ เรียกให้ชดใช้เงินค่าเสียหายประมาณ
1,000 ล้านบาท (ต่อมาแก้ฟ้องเป็น 4,900 ล้านบาท) ซึ่ง ปตท. และบริษัท ท่อส่งปิโตรเลียมไทย
จำกัด ต่อสู้คดีเรื่องค่าเสียหายดังกล่าว ขณะนี้ห้างฯ กับพวก
ได้ยื่นหนังสือขอถอนคำเสนอข้อพิพาทต่อสถาบันอนุญาโตตุลาการเมื่อวันที่ 10 มกราคม 2546
และนำคดีไปฟ้องศาลปกครอง กล่าวหา ปตท.และพนักงาน ปตท.
ที่ดำเนินการวางท่อน้ำมันชลบุรี-สระบุรี ผ่านที่ดินของตนโดยไม่มีสิทธิ เป็นการละเมิดทางปกครอง
ทำให้ผู้ฟ้องคดีได้รับความเสียหาย 7,122.5 ล้านบาท
ปตท.ได้มอบคดีให้สำนักงานอัยการสูงสุดยื่นคำให้การแก้คดี
และพนักงานอัยการได้แก้คดีแล้วเมื่อเดือนมีนาคม 2546
ศาลปกครองกลางได้ส่งคดีไปยังศาลรัฐธรรมนูญเมื่อเดือนพฤศจิกายน 2547
เพื่อให้ศาลรัฐธรรมนูญวินิจฉัยว่า พระราชบัญญัติการปิโตรเลียมแห่งประเทศไทย พ.ศ. 2521
มาตรา 29 และมาตรา 30 ขัดหรือแย้งกับรัฐธรรมนูญแห่งราชอาณาจักรไทย มาตรา 48
และมาตรา 49 หรือไม่ ซึ่งศาลรัฐธรรมนูญได้วินิจฉัยว่า พรบ. ปตท. ไม่ขัดแย้งกับรัฐธรรมนูญ
และศาลปกครองได้พิจารณาและมีคำพิพากษาเมื่อวันที่ 2 พฤศจิกายน 2550 ให้ยกฟ้องคดี
อย่างไรก็ตาม ผู้ฟ้องคดีได้อุทธรณ์คดีต่อศาลปกครองสูงสุด
ขณะนี้คดีอยู่ระหว่างการพิจารณาของศาลปกครองสูงสุด

บริษัท ปตท. จำกัด (มหาชน) และบริษัท ปตท.อะโรเมติกส์และการกลั่น จำกัด (มหาชน) ถูก
บริษัท ระยองเพียวริฟายเออร์ จำกัด (มหาชน) ยื่นคำเสนอข้อพิพาทต่อสถาบันอนุญาโตตุลาการ
เพื่อเรียกให้ปฏิบัติตามสัญญาหรือร่วมกันรับผิดชดใช้ค่าสินไหมทดแทน

กรณี บริษัท ปตท.อะโรเมติกส์และการกลั่น จำกัด (มหาชน) มีสัญญาขายกากคอนเดนเสท (CR)
ให้ ปตท.เพื่อขายต่อให้แก่ บริษัท ระยองเพียวริฟายเออร์ จำกัด (มหาชน)
โดยมีกำหนดระยะเวลา 15 ปี ซึ่งจะครบกำหนดในวันที่ 31 มกราคม 2555 เมื่อบริษัท
ปตท.อะโรเมติกส์และการกลั่น จำกัด (มหาชน) ได้แจ้งไม่ต่ออายุสัญญากับ ปตท. ปตท.
จึงจำเป็นต้องแจ้งไม่ต่ออายุสัญญากับ บริษัท ระยองเพียวริฟายเออร์ จำกัด (มหาชน)
เป็นเหตุให้บริษัท ระยองเพียวริฟายเออร์ จำกัด (มหาชน) ไม่พอใจต่อการไม่ต่ออายุสัญญาดังกล่าว
และอ้างว่าสัญญาดังกล่าวไม่มีกำหนดระยะเวลาสิ้นสุด จึงได้ยื่นข้อพิพาทต่อสถาบันอนุญาโตตุลาการ
เรียกร้องให้ ปตท. และ บริษัท ปตท.อะโรเมติกส์และการกลั่น จำกัด (มหาชน)
ปฏิบัติตามสัญญาโดยดำเนินการขายกากคอนเดนเสทให้แก่ บริษัท ระยองเพียวริฟายเออร์ จำกัด
(มหาชน) ต่อไปอีก หรือหากไม่ปฏิบัติตามสัญญาก็ให้ร่วมกันชดใช้ค่าสินไหมทดแทน ซึ่ง ปตท.
ได้มอบคดีให้สำนักงานอัยการสูงสุดยื่นคำคัดค้านแก้คดี
โดยขณะนี้อยู่ระหว่างการพิจารณาจัดทำคำคัดค้านของพนักงานอัยการ
และจะดำเนินการตั้งคณะอนุญาโตตุลาการ รวมทั้งดำเนินกระบวนการพิจารณาตาม
พระราชบัญญัติอนุญาโตตุลาการ พ.ศ.2545 ต่อไป

บริษัทผู้รับเหมาใช้สิทธิตามข้อสัญญานำข้อพิพาทตามสัญญาวางท่อส่งก๊าซธรรมชาติ ไทรน้อย –
โรงไฟฟ้าพระนครใต้ สู่กระบวนการอนุญาโตตุลาการ

บริษัทผู้รับเหมาได้ใช้สิทธิเรียกร้องเรียกค่าเสียหายจากการเปลี่ยนงาน เพิ่มงาน และอื่นๆ
ตามสัญญาวางท่อส่งก๊าซธรรมชาติ ไทรน้อย – โรงไฟฟ้าพระนครใต้ จาก ปตท. ซึ่ง
ปตท.เห็นว่าสิทธิเรียกร้องดังกล่าวไม่ถูกต้องตามสัญญา
และในระหว่างการเจรจาข้อเรียกร้องยังไม่เป็นที่ยุติ
บริษัทผู้รับเหมาได้ใช้สิทธิเสนอคดีสู่กระบวนการอนุญาโตตุลาการ
โดยนำเสนอข้อพิพาทดังกล่าวให้กรรมการผู้จัดการใหญ่ ปตท. ชี้ขาด แต่ก่อนที่กรรมการผู้จัดการใหญ่
ปตท. จะทำคำชี้ขาด บริษัทผู้รับเหมาก็เสนอชื่ออนุญาโตตุลาการฝ่ายบริษัทผู้รับเหมาและแจ้งให้
ปตท. เสนอชื่ออนุญาโตตุลาการฝ่าย ปตท. ตามขั้นตอนที่สองของข้อสัญญาเรื่องอนุญาโตตุลาการ ซึ่ง
ปตท.จะต่อสู้คดีกับผู้รับเหมาในข้อเรียกร้องดังกล่าวและในกระบวนการอนุญาโตตุลาการต่อไป

บริษัท ปตท. จำกัด (มหาชน) ถูกบริษัทผู้รับเหมา ยื่น Notice of Arbitration เพื่อเรียกให้
ปตท. ชดใช้ค่าเสียหายกรณีปรับเปลี่ยนแผนการทำงาน

กรณีบริษัทผู้รับเหมารับจ้างเหมาก่อสร้างระบบท่อส่งก๊าซธรรมชาติในทะเลโครงการท่อส่งก๊าซธรรมชาติเส้นที่
3 ตามสัญญา Third Transmission Pipeline Project ได้ยื่นข้อเรียกร้องให้
ปตท.จ่ายเงินค่างาน ค่าเสียหาย ค่าใช้จ่าย ค่าดอกเบี้ย ค่าชดเชย
เงินเพิ่มและเงินที่ยังค้างชำระอยู่อันเนื่องมาจาก ปตท.ปฏิบัติผิดสัญญาจ้างเหมาดังกล่าวข้างต้น
อย่างไรก็ดี
ปตท.ก็มีข้อโต้แย้งและข้อเรียกร้องที่เรียกร้องเอากับบริษัทผู้รับเหมาเช่นกันว่าได้ปฏิบัติผิดสัญญา
จึงเกิดเป็นข้อพิพาทซึ่ง บริษัทผู้รับเหมา ได้ยื่น Notice of Arbitration ขณะนี้
ปตท.อยู่ระหว่างการประสานงานกับสำนักงานอัยการสูงสุดเพื่อดำเนินการตามกระบวนการอนุญาโตตุลาการต่อไป